Ani Idrus

Ani Idrus (25 November 1918 – 9 Januari 1999) èngghi panèka sorang wartawati senior sè maddhek Harian Waspada asareng rakana H. Mohamad Said è taon 1947. Salèrana èsarèyaghi è Pamakamam Umum Jalan Thamrin, Medan, bân sabellunna sèdhâ, salèrana menjabat minangka Pamimpin Umum otabâ Pamimpin Rèdaksi Harian Waspada bân Majalah Dunia Wanita è Medan. Salaèn akacimpung dhalem dhunnya jurnalistik, salèrana jhughân maddhek bân mimpin lembaga pandidighân sè aong è bâbâna Yayasan Pendidikan Ani Idrus. È aher hayatta, salèrana jhughân menjabat Katowa Umum Sakola Sepak Bola WASPADA, Medan, Direktur PT Prakarsa Abadi Press, Medan, sarta Katowa Yayasan Asma Cabang Somattra Ḍâjâ.

Ani Idrus lahèr è Kottha Sawahlunto, Sumatera Bârâ' è tangghâl 25 November 1918. Salèrana aropa'aghi potra dâri pasangngan Siti Djalisah bân Sidi Idrus, namong Ani Idrus odi' asareng rama tèrèna sè asmaèpon Misan. Salèrana aropa'aghi potra kapèng duwâ' dâri pasangngan gâpanèka, è ka'dimma ramana alako minangka juru tolès kaghâbây sèttong kantor pertambangan batu bara Ombilin, dhinèng èbhuna èngghi panèka raji kapèng duwâ' dâri ramana sè alako minangka èbhu ruma tangghâ. Apaduwân sè atoro'-toro' sè aherra nuju parceraian rama bân èbhuna sè èkatèngalè gâpanèka aparèng pandangan dâ' salèrana parkara parnikahan sè ta' idèal, amarghâ salèrana ngatèngal jhâ' para lakè è kennengnganna gâpanèka senneng atinḍâ' sakahanda'na dibi' bân kabiyasa'anna nambâ raji. Salèrana anyelesaiaghi pandidighân dhasar è kennengngan kalahèrranna bân alanjuttaghi pandidighânna è madrasah ka'angghuy aningkattaghi pangataowanna parkara aghâma Islam.

Saampona parceraian rama bân èbhuna, Ani asareng èbhu bân alè'na allè ka Medan è taon 1929. Salèrana alanjuttaghi sakolana ka sakola madrasah è Jalan Antara Ujung, bân terros alanjuttaghi sakola è Methodist English School. Saterrossa è taon 1962-1965, salèrana adhâddhi mahasiswa è Fakultas Hokom Universitas Islam Sumatera Utara (UISU) bân è taon 1975 minangka mahasiswa Fakultas Èlmo Sosial bân Èlmo Politik è paguruwan tèngghi sè padhâ. È tangghâl 19 Juli 1990, Ani anyelesaiaghi sidang aher dhalem rangka ollè ghellâr doktoranda kaghâbây jurusan èlmo sosial politik è UISU.

 Sombher